[{"text_idx": "#000001", "text": "Ja alati mo\u0303tlesin, et o\u0303htul kohe tulen ja kirjutan sulle (ja tuleviku endale) siia va\u0308ikese postituse pa\u0308evast vo\u0303i tegemisest ja siis avastan, et kell on juba 22 ja mul on raamat ka\u0308es ja ma tunnen end ha\u0308sti ning kohe-kohe on tuduaeg. Olen hakanud ka rohkem hetkes olema ja mo\u0303nikord isegi tunnen, et ei tahagi oma elu enam nii palju jagada, kui varem... Hahha, sa\u0308h sulle, vaimset tervenemist."}, {"text_idx": "#000002", "text": "1. Minu su\u0308nnipa\u0308ev ja u\u0308llatuspidu rabas - tundub, nagu oleks see juba kolm kuud tagasi olnud, aga ei. Mu su\u0308nnipa\u0308ev ju just oli. Sain 33 ja tunnen end paremini kui kunagi varem. Su\u0308nnipa\u0308eva pa\u0308ev oli vahva, ka\u0308isin juuksris, seal pakuti mulli ja Eneli to\u0303i lilli. O\u0303htul olime kodus, so\u0303ime kooki ja tellisime Peatusest maailma parimat vegan burksi."}, {"text_idx": "#000005", "text": "2. Vabariigi aastapa\u0308ev ja mu omatehtud leib - 24. pidime olema kodused, ma ku\u0308psetasin leiba ja mo\u0303tlesin teha ta\u0308idetud mune. La\u0308ks aga nii, et Marial vabanes aeg ta\u0308toveerimiseks ja o\u0303htuks kutsus Silveri vend meid enda poole kartulisalatit so\u0308o\u0308ma. Haarasin vastvalminud leiva kaasa, ja\u0308tsin vastkeenud munad ku\u0308lma vette jahtuma, tegin va\u0308rske peterselli ja soolahelvestega maitsevo\u0303i juurde ning olimegi la\u0308inud. Keedetud mune saime terve ja\u0308rgmise na\u0308dala vo\u0303ileivale, supi sisse ja salatitesse panna. Vabariigi aastapa\u0308eva o\u0303htul kodus lo\u0308sutades mo\u0303tlesin, et ohoo, plaanisin olla terve pa\u0308eva voodis pikali, ta\u0308histada pidupa\u0308eva maksimaalselt puhates, aga elu tuli vahele ja kinkis hoopis nii vahva ja so\u0303pru ta\u0308is pa\u0308eva."}, {"text_idx": "#000006", "text": "3. Iirimaa vanakestega jutustamine ja pool pinti Guinnessi - mu vendade ema to\u0308o\u0308tab Iirimaal u\u0308hes eakate kodus ja u\u0308hel hommikul kirjutas ta mulle, et kas ma tahaksin nende juures elavatele vanakestele natukene Eestimaast ra\u0308a\u0308kida. Tead, mul lo\u0303id kohe silmas sa\u0308rama, see tundus mulle esimesest hetkest nii a\u0308ge, ainulaadne, natuke veider ja armas kogemus, mida omandada. Sel hetkel mo\u0303tlesin ma, et ma olen avatud KO\u0303IGELE, mis elul on pakkuda. Olen Jah Mari."}, {"text_idx": "#000009", "text": "Ole ka Jah inimene ja sa na\u0308ed, kuidas elu hakkab sulle veidraid, imelisi ja toredaid asju teele saatma! \u2727\u30fb\u309a"}, {"text_idx": "#000012", "text": "5. Trennid, hingamine ja esimene talisuplus - veebruari viimasel pa\u0308eval tegin ma teoks oma kauaaegse unistuse - ma ka\u0308isin talvel ujumas. Jah, mu unistused ongi tihti nii lihtsad ja kergesti teostatavad, aga millegipa\u0308rast hoian ma end tagasi. Olen hoidnud end tagasi, ta\u0308na tunnen ma, et olen vo\u0303imeline ko\u0303igeks ja ma tahan ko\u0303igest ra\u0308a\u0308kida, ma tahan ko\u0303ike teha ja tahan sind inspireerida. Ma tahan, et sina ka neid (vo\u0303i teistsuguseid) asju teeksid ja saaksid aru, et elul on niiiii palju pakkuda."}]